Up-37/99
Natisni
Opravilna št.:
Up-37/99
Datum odločitve:
31. 5. 2000
ECLI:
ECLI:SI:USRS:2000:Up.37.99
Akt:
Ustavna pritožba A. A. zoper odločbo Geodetske uprave Kranj št. 10-2/319-1989-24 z dne 23. 8. 1993 in odločbo Ministrstva za okolje in prostor, Geodetske uprave Republike Slovenije, Območne geodetske uprave Kranj, Izpostave Kranj, št. 10-2/319-1989-24 z dne 29. 1. 1999
Izrek:
Ustavna pritožba A. A. zoper odločbo Geodetske uprave Kranj št. 10-2/319-1989-24 z dne 23. 8. 1993 in odločbo Ministrstva za okolje in prostor, Geodetske uprave Republike Slovenije, Območne geodetske uprave Kranj, Izpostave Kranj, št. 10-2/319-1989-24 z dne 29. 1. 1999 se zavrže.
Evidenčni stavek:
Ustavno sodišče zavrže ustavno pritožbo, če ni izpolnjen procesni pogoj, to je predhodno izčrpanje vseh pravnih sredstev.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o upravnem sporu (ZUS), 30., 69. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-261/98 z dne 13. 1. 2000, Uradni list RS, št. 6/2000.
Vrsta zadeve:
ustavna pritožba
Vrsta akta:
drugi akti
Datum vloge:
9. 2. 1999
Vrsta odločitve:
sklep
Vrsta rešitve:
zavrženje
Dokument:
US20198
Up-37/99
31. 5. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji dne 31. maja 2000
s k l e n i l o :
Ustavna pritožba A. A. zoper odločbo Geodetske uprave Kranj št. 10-2/319-1989-24 z dne 23. 8. 1993 in odločbo Ministrstva za okolje in prostor, Geodetske uprave Republike Slovenije, Območne geodetske uprave Kranj, Izpostave Kranj, št. 10-2/319-1989-24 z dne 29. 1. 1999 se zavrže.
O b r a z l o ž i t e v
1. Pritožnik je vložil ustavno pritožbo zoper v izreku navedeni odločbi in navaja, da mu je prvostopni upravni organ izdal odločbo, iz katere izhaja, da je njegovo zemljišče manjše za 62 kvadratnih metrov. Odločba naj bi mu ne bila nikoli pravilno vročena. Na njegovo zaprosilo za pojasnitev razlogov za spremembo naj bi mu upravni organ z dopisom odgovoril, da pritožbe ni vložil pravočasno in da tudi ni ugovarjal, čeprav je bil v postopku seznanjen z razliko v velikosti zemljišča, kar pritožnik zanika. Upravni organ druge stopnje je nato sicer obravnaval njegovo pritožbo, vendar jo je zavrgel kot prepozno vloženo.
2. Po prvem odstavku 51. člena ZUstS je ustavna pritožba praviloma dopustna šele, ko so izčrpana vsa pravna sredstva. Izjemoma lahko Ustavno sodišče odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).
3. Po uveljavitvi Zakona o upravnem sporu (Uradni list RS, št. 50/97 in 65/97 - popr. - v nadaljevanju: ZUS), ki v 30. in 69. členu daje tožniku v upravnem sporu učinkovito sredstvo za dosego odložitve izvršbe izpodbijane upravne odločbe, je odpadel temeljni razlog za obravnavo ustavne pritožbe pred izčrpanjem upravnega spora. Po stališču Ustavnega sodišča (sklep št. Up-261/98 z dne 13. 1. 2000, Uradni list RS, št. 6/2000) upravnega spora ni več mogoče šteti za izredno pravno sredstvo v smislu drugega odstavka 51. člena ZUstS.
4. Pritožnik ni izkazal, da je upravni spor izčrpal. Zato je Ustavno sodišče ustavno pritožbo zavrglo.
5. Ustavno sodišče je sprejelo ta sklep na podlagi druge alinee prvega odstavka 55. člena ZUstS v sestavi: predsednica Milojka Modrijan ter člana dr. Janez Čebulj in Lojze Janko. Sklep je sprejelo soglasno.
P r e d s e d n i c a
Milojka Modrijan